২৫ মে ২০১৯, ২৩:১৭
অর্থমন্ত্রী আ হ ম মুস্তফা কামাল বলেছেন, দেশের মানুষ ইনকাম ট্যাক্স যেমন কম দেয়, তেমনিভাবে অনেক সক্ষম ব্যক্তি জাকাতটাও আদায় করে না।
শনিবার (২৫ মে) রাজধানীর ইস্কাটনে পুলিশ কনভেনশন সেন্টারে হজ এজেন্সিস অ্যাসোসিয়েশন অব বাংলাদেশের (হাব) ইফতার ও দোয়া মাহফিলে প্রধান অতিথির বক্তব্যে তিনি একথা বলেন।
এ সময় তিনি বলেন, আমাদের ওপর হজ যেমন ফরজ তেমনি জাকাতও যাদের সম্পদ আছে তাদের জন্য বাধ্যতামূলক। সুতরাং হজ এজেন্সির যারা আছেন তারা হজের কাজের পাশাপাশি জাকাত দেয়ার পদ্ধতিও শিখিয়ে দেবেন। জাকাত দিলে সম্পদ সঠিক হয়। আল্লাহ সম্পদে বরকত দেন।
হজ এজেন্সিগুলোর উদ্দেশে তিনি বলেন, আপনারা অত্যন্ত সুন্দরভাবে হজ ও ওমরাহ ব্যবস্থাপনার কাজ করে আসছেন। প্রত্যেক মানুষের জীবনের ইচ্ছা থাকে একবার বায়তুল্লাহ শরীফ তাওয়াফ করার এবং রাসূলের রওজা জিয়ারত করার। আমরা সবাই প্রার্থনা করি, রাসূলের রওজা জিয়ারত ছাড়া আল্লাহ যেন আমাদের মৃত্যু না দেন।
অনুষ্ঠানে বিশেষ অতিথি ছিলেন ধর্ম প্রতিমন্ত্রী অ্যাডভোকেট শেখ মো. আবদুল্লাহ ও বেসামরিক বিমান ও পর্যটন প্রতিমন্ত্রী মো. মাহবুব আলী।
অনুষ্ঠানে আরও উপস্থিত ছিলেন- ধর্ম মন্ত্রণালয়ের যুগ্মসচিব জহির আহমেদ, আশকোনা হজ অফিসের পরিচালক সাইফুল ইসলাম, হাবের সাবেক সভাপতি মো. ফারুক, আব্দুশ শাকুর, মো. ইব্রাহীম বাহার, সহসভাপতি মাওলানা ইয়াকুব শরাফতী, মো. ইব্রাহীম, সাবেক সহসভাপতি সৈয়দ গোলাম সরওয়ার, ফরিদ আহমেদ মজুমদার প্রমুখ।